הקצה (תחנת רדיו)

הקצה היא תחנת רדיו אינטרנטית בישראל, המשדרת מוזיקה אלטרנטיבית. גילגולה הראשון היה בתוכנית רדיו, בעלת אותו שם, ששודרה ברצועת שידורי הלילה בגלגלצ בין השנים 1999-2012.  
התחנה משדרת מדי יום כעשר שעות תוכן בשידור חי, בלוח שידורים מורחב, מהאולפנים בתל אביב. צוות התחנה פועל בהתנדבות.

תחילת הדרך: הקצה כתוכנית לילה בגלגלצ

"הקצה" החלה את דרכה בינואר 1999 כתוכנית בת שעתיים בתחנת הרדיו הצבאית גלגלצ. עורכי התוכנית היו אייל פרידמן ("קוואמי") ונדב רביד. רביד היה מגיש התוכנית. התוכנית שודרה במשך ארבעה ימים בשבוע, עם הסלוגן "הקצה - פסקול סוף המילניום". התפיסה המוזיקלית הוגדרה כשילוב בין מוזיקה אלקטרונית למוזיקת רוק, ובמסגרתה אירחה התוכנית מגוון של סגנונות מוזיקליים אלטרנטיביים: פוסט-רוק, אינדי פופ, היפ הופ אלטרנטיבי, גראנג' רוקנרול, Pאנק, פוסט-פאנק, טריפ הופ, דראם נ' בייס, אינדיטרוניקה, ועוד. התוכנית אימצה גם את מוזיקת האינדי הישראלית. 
בשנת 2001 עזב נדב רביד את התוכנית, ואייל פרידמן הפך להיות המגיש. במאי 2006, במסגרת לוח משדרים חדש שהציגה התחנה, הפכה התוכנית לתוכנית שבועית (במקום יומית), ששודרה רק בימי ראשון בשעות 22:00 עד חצות. כמו כן, הוחלט כי פרידמן לא ישדר מוזיקת אינדי אלטרנטיבית ישראלית, בשל היותו מוזיקאי פעיל. אולם קהל המאזינים של התוכנית התגייס וחתם על עצומה, שקראה להחזרת התוכנית למתכונתה הקודמת. בפברואר 2008 נענתה ההנהלה החדשה של התחנה לבקשת המאזינים, והוסיפה יום שידור אחד. נדב רביד חזר להגיש את התוכנית ביום שנוסף.

הרקע להקמת הקצה כתחנה עצמאית

לקראת סוף שנת 2011 החליטה ההנהלה להוריד את התוכנית מלוח השידורים והתוכנית סיימה את דרכה אחרי 13 שנה בינואר 2012. העורכים והמגישים של התוכנית, נדב רביד ואייל פרידמן, שכבר חשבו על הרעיון להרחיב את התוכנית במסגרת שידורי רדיו באינטרנט, החליטו לנצל את הכורח ולממש את הרעיון. הם גייסו שדרנים נוספים והוחלט שכל שדרן ישדר יום אחד בשבוע מופע רדיו בן שעתיים עד שלוש שעות. תוכניתם המקורית הייתה להקים שבעה אולפנים ביתיים, בבתיהם של השדרנים; אולם העלות הגבוהה גרמה לשינוי ההחלטה ולהקמה של אולפן רדיו מקצועי אחד, הנמצא במתחם מכללת BPM בתל אביב. כמו כן הוקם אולפן רדיו בביתו של יואב קוטנר. האולפנים והתשתיות הוקמו על ידי איש הרדיו עומר סנש שצורף לתחנה כמייסד. ב-1 באפריל 2012 עלתה התחנה לאוויר ביום שידורים חגיגי, ומסיבת עיתונאים. 
עיקר פעילות התחנה מתקיים מאז במתחם הרדיו של המכללה, עובדיה שותפים לתפעול האדמיניסטרטיבי השוטף, ותלמידי המכללה מתלמדים בתפקידי הפקה.
במהלך שנת השידורים הראשונה הועברו שידורי רדיו הקצה בסינדיקציה באמצעות תדרי ה-FM, הלווין והכבלים של רדיו 88, תחנת קול ישראל במהלך שעות הלילה. בהמשך הוחלט להפריד בין התחנות ולמקד את שידורי רדיו הקצה בפלטפורמה הדיגיטלית בלבד.

חזרה חלקית לגלגלצ

בסוף שנת 2014 הוכרז כי רביד יתמנה למנהלה החדש של תחנת הרדיו גלגלצ. בעקבות המינוי עזב את תוכניתו השבועית ותפקידיו הניהוליים ברדיו הקצה ולמעשה שב לתחנה המקורית בה החלה הקצה את דרכה. מקבוצת המייסדים המקורית נותרו בשלב זה קוואמי, עומר סנש וגל השדרנים הראשון, אשר רובו ככולו נשאר וממשיך לשדר ברציפות עד היום, חרף שינויי ההנהלה.  
לאורך השנים הבאות, במקביל לפעילות ברדיו הקצה, החלו חלק משדרני הקצה לשדר גם בגלגלצ. שדרן הקצה המקורי קוואמי חזר לשדר תוכנית קבועה, נועה ארגוב משמשת כמדריכת קריינים צעירים ומגישת תוכנית אישית ועומר סנש משדר ברצועת "סוף-שבוע רגוע". עם זאת, אופי שידוריהם בגלגלצ כיום שונה בתכלית מפעילותם במסגרת הקצה. 
לעיתים ניתן לשמוע גם את נדב רביד ואת גיא חג'ג' מגישים ספיישלים בגלגלצ.

רדיו הקצה כיום: הרחבת לוח השידורים ותפוצת התחנה

בתחילת שנת 2015 פתחה התחנה ברצף שידור של 24 שעות למכשירים סלולריים המציע שידורים חיים, חוזרים ושעות מוזיקליות שנערכו על ידי המגישים והצוות. בהיעדר אפשרות של תחנות חדשות לשדר בתדר FM בישראל באופן חוקי, אנשי התחנה מבצעים מאמצים להפיץ את שידורי הרדיו באמצעים רבים ככל הניתן: הרדיו החל באותה תקופה לשדר באינדקסים של רכב חכם, ממירי טלוויזיה של ספקים ישראלים, סרגלים ואפליקציות רדיו ישראלי ועוד.
השידורים החוזרים של התחנה הונגשו להאזנה באפליקציות ומערכות פודקאסט מובילות כגון iTunes, Spotify ועוד.
במהלך שנת 2016 לוח השידורים התרחב מעט ונוספו לתחנה שדרנים נוספים כגון איש גלי צה"ל הוותיק דובי לנץ והמוזיקאי יהוא ירון.  
בסוף שנת 2018 הקימה התחנה אתר אינטרנט חדש והרחיבה את לוח השידורים באופן משמעותי, כמעט עד כדי הכפלתו. אולפן נוסף הוקם בבת ים שמטרתו אירוח הופעות חיות על ידי מגיש ההופעות החיות המשודרות הוותיק לאון פלדמן. כמו כן הצטרפו לצוות תחנה עורכים מוזיקליים מרחבי עולם המוזיקה והרדיו הישראלי שדואגים לרצף המוזיקלי שבין התוכניות, בבוקר המוקדם ובלילות, ברצועה שנקראת "בקצה היום". בשלב זה של שידורי התחנה, כמעט מחצית שעות היממה מאוישות בשדרנים המגישים תוכן חדש ומקורי (כלומר כזה שאינו מובא בשידור חוזר), אשר ברובו מוגש בשידור חי ומיעוטו ברצף מוזיקלי ערוך מראש המשודר אוטומאטית ממחשב. 
מנהל רצף השידורים והעורך הראשי בפועל הוא קוואמי, בסיוע כ-20 מתנדבים שזכו לכינוי הק-צוות (על משקל "קצה" ו-"צוות"). המנהל הטכני של התחנה מיום הקמתה הוא עומר סנש.

סגנון רדיופוני ומאפיינים טכנים

ההיזן הראשי של השידור (״Feed") פעיל כל שעות היממה. מקורו באולפן הראשי שנמצא במכללה, אך ניתן לנתבו לחלופין גם לאולפן הביתי של יואב קוטנר, לאולפנו של לאון פלדמן בבת ים, לאולפן של טכנאי התחנה אורי קדישאי בירושלים או למחשב ייעודי המנגן תוכניות מוקלטות מראש על פי לוח השידורים. ניתן לנתב את השידור לקליטת תחנות אחרות בעת שיתופי פעולה (שידורי סינדיקציה), שידורי חוץ וכו'.
בשונה מהמקובל בתחנות המשדרות באינטרנט בלבד, ברדיו הקצה מתבצע ניטור רציף של עוצמת וטיב איכות השידור, כנהוג בתחנות המשדרות בעיקרן בטכנולוגיית FM, ומאפיינים טכניים ורדיופוניים שונים ברצף השידורי (כמו למשל שילוב זמרירים ״ג'ינגלים״ ומעברונים, הצמדת חילופי התוכניות לשעות העגולות, קריינות רצף, טיפול דינמי, זיהוי שקט וכו') מתבצעים באופן הדומה לזה של תחנות שידור ״מסורתיות״. צליל התחנה, אופי התשדירים וחומרי הפרומו השונים מושפעים באופן מובהק מתחנות פופ מסחריות ובמובן מסוים מזכירים את אלו של תחנת המקור גלגלצ.

חזרת שידורי "קול הקמפוס" במסגרת הקצה

במהלך שנת 2017 הפסיקה המכללה למנהל את שידורי התחנה התל אביבית הוותיקה רדיו קול הקמפוס, ובכך הצטמצם משמעותית היצע המוזיקה האלטרנטיבית ברדיו ה-FM הישראלי.
במסגרת השינויים של סוף שנת 2018 ברדיו הקצה, התאפשרה חזרתה לאוויר של קול הקמפוס, בדמות רצועת סוף שבוע ברדיו הקצה, לה ניתן השם "קמפוס הקצה". הוחלט כי אנשי קול הקמפוס יגישו לאורך הרצועה רצף תוכניות עבר מהתחנה המקורית, לצד תוכניות חדשות.
כעת שידורי רדיו הקצה מפסיקים ביום שישי בשעה 15:00 ומנקודה זו ועד מוצ"ש ב-23:00 אנשי קול הקמפוס מאיישים את האולפן ומגישים שידור חי, לפי אופי קול הקמפוס המקורית. 
אחרי רצועה זו, בלילה שבין שבת לראשון הקצה חוזרת לשדר, ומציעה מוזיקת מטאל מבית התוכנית מת על מטאל, שהחלה אף היא את דרכה ברדיו החינוכי.

מודל עסקי

לתחנה אין הכנסות לבד מתרומות והשדרנים והצוות אינם מקבלים שכר. התחנה אינה משדרת פרסומות, לבד מאיזכור של המכללה המארחת אותה. 
מקימי התחנה הצהירו על כוונתם לבסס את הכנסות התחנה על פרסום מפולח, באופן ש-"לא יפגום בשידור... שלא כמו הדרך השגורה ברדיו הישראלי, שהיא: לדחוף לך לפרצוף מסר שלא קשור לשפה של השידור ושל התחנה", כדברי קוואמי. אפשרויות נוספות למימון שנבדקות הן: מכירה של פיתוחים טכנולוגיים לשידור באינטרנט, מנויים בתשלום, ומבצעי גיוס כספים בתדירות קבועה, כפי שמקובל בחו"ל בקרב תחנות רדיו ציבוריות.
במרץ 2013, נפתח פרויקט מימון המונים באתר Start*Art להקמת האתר החדש של התחנה. אנשי התחנה הבטיחו כי האתר החדש יכלול שיפורים וחידושים בפלטפורמה הרדיופונית-אינטרנטית. יעד הקמפיין נקבע ל-90,000 ש"ח. עד תום הפרויקט נאספו מעל 107,000 ש"ח, תרומת מאזיני התחנה. בהקשר זה, קוואמי סיפר בראיון למגזין "גלריה" של הארץ בנובמבר 2018 כי התחנה הפסידה את רובו המכריע של הכסף בעקבות פשיטת רגל והיעלמות של החברה שנבחרה לבנות את האתר. באותו מועד הושק אתר חדש שהוקם באמצעות צוות מתנדבים. האתר החדש איפשר כאמור את הרחבת לוח השידורים, אולם התחנה עדיין אינה מייצרת הכנסות. עיצוב האתר החדש מדגיש באמצעים גרפיים שונים (בהם אלמנטים היתוליים כדוגמת חתול מונפש) את ההיפר-קישור לדף התרומות שבאתר, במטרה להגביר את המודעות להיותה של התחנה כזו שתלויה בתרומות קהילת המאזינים. כמו כן נמכרים באתר התחנה ובאירועים השונים מזכרות ממותגות ("מרצ'נדייז") כדרך נוספת לסייע במימון הפעילות.
קו העיצוב של האתר החדש מדגיש באופן מובהק את האופי ה-"פאנזיני" וה-"פרינג'י" (העצמאי) של הקצה כתחנת שוליים. אנשי התחנה אינם שוללים אפשרות של מסחור של השידורים, אך הצהירו כי יעשו זאת רק בתנאים מסוימים שיאפשרו הגנה על האמינות, היושרה והנכסים הרוחניים שלה.